CELEX: 52012PC0499
Language: sl
Date: 2012-09-12
Title: Predlog UREDBA EVROPSKEGA PARLAMENTA IN SVETA o statutu in financiranju evropskih političnih strank in evropskih političnih fundacij

|
			
		
		
		52012PC0499
		
			Predlog UREDBA EVROPSKEGA PARLAMENTA IN SVETA o statutu in financiranju evropskih političnih strank in evropskih političnih fundacij /* COM/2012/0499 final - 2012/0237 (COD) */
			
				
		
		
			
			   	OBRAZLOŽITVENI MEMORANDUM
1.           OZADJE PREDLOGA
1.1.        Splošno ozadje
V členu 10 Pogodbe o Evropski uniji je
zapisano, da „[p]olitične stranke na evropski ravni prispevajo k
oblikovanju evropske politične zavesti in k izražanju volje državljanov
Unije“. Isto načelo je izraženo tudi v členu 12(2) Listine
Evropske unije o temeljnih pravicah.
Pravica do združevanja na vseh ravneh, na
primer na področju političnih in državljanskih zadev, in pravica do
svobodnega izražanja, ki vključuje svobodo mnenja ter sprejemanja in
širjenja vesti ali idej brez vmešavanja javnih organov in ne glede na državne
meje, sta temeljni pravici vsakega državljana Unije.
Zato je dinamična evropska predstavniška
demokracija v interesu državljanov EU. Resnično nadnacionalne evropske
politične stranke in politične fundacije so ključne za izražanje
mnenja državljanov na evropski ravni.
Evropske politične stranke – in tudi z
njimi povezane politične fundacije – imajo pomembno vlogo pri
premoščanju vrzeli med nacionalnimi politikami in politikami na ravni EU
ter opravljajo pomembno komunikacijsko funkcijo, saj spodbujajo interakcijo med
vsemi različnimi ravnmi upravljanja v Uniji. Intenzivnejše in
učinkovitejše sodelovanje evropskih političnih strank in fundacij
lahko državljanom omogoči, da bolje razumejo povezavo med političnimi
procesi na nacionalni in evropski ravni, hkrati pa je to eden od načinov
za sprožanje javnih nadnacionalnih razprav po vsej Evropi in spodbujanje
nastanka evropske javne sfere.
Obenem bi bilo treba evropskim političnim
strankam pomagati, da razvijejo svoje zmogljivosti za izražanje in usmerjanje
volje državljanov v zvezi z izvoljenimi funkcijami in drugimi predstavniškimi
funkcijami na evropski ravni, ki so bistvene za evropsko predstavniško
demokracijo kot celoto. Zato bi jih bilo treba v okviru volitev v Evropski
parlament spodbujati, da državljane osveščajo o povezavah med njimi ter
njihovimi nacionalnimi političnimi strankami in kandidati. To je postalo
še zlasti pomembno z začetkom veljavnosti Lizbonske pogodbe, ki je utrdila
vlogo Evropskega parlamenta kot enakopravnega sozakonodajalca skupaj s Svetom.
Prav tako je to pomemben prispevek k povečanju zanimanja državljanov za
evropske volitve in volilne udeležbe na teh volitvah ter krepitvi
demokratične legitimnosti Evropske unije. 
1.2.        Razlogi za predlog in njegovi
cilji
Komisija je devet let po začetku
veljavnosti Uredbe (ES) št. 2004/2003 o predpisih, ki urejajo delovanje
političnih strank na evropski ravni, in pravilih glede njihovega
financiranja[1]
ter pet let po reviziji te uredbe leta 2007[2],
v okviru katere so bile v njeno področje uporabe med drugim vključene
politične fundacije na evropski ravni, ki so povezane z evropskimi
političnimi strankami, opravila celovito oceno sedanjega okvira
financiranja ter regulativnega okvira za evropske politične stranke in
fundacije.
To je storila po tem, ko sta bili sprejeti
poročilo generalnega sekretarja Evropskega parlamenta o financiranju
strank na evropski ravni[3]
in resolucija Evropskega parlamenta z dne 6. aprila 2011 o uporabi Uredbe
(ES) št. 2004/2003 (v nadaljnjem besedilu: poročilo poslanke Gianaku)[4].
Navedeno poročilo je ocenjevalno
poročilo Evropskega parlamenta v skladu s členom 12 Uredbe (ES)
št. 2004/2003[5].
Zajema dve glavni področji, in sicer
·                        
poziva Komisijo, naj predlaga statut evropskih
političnih strank in političnih fundacij, ter omenja tudi s tem
povezana vprašanja notranje strankarske demokracije in
·                        
predlaga vrsto sprememb v zvezi z režimom
financiranja, ki se uporablja za politične stranke in z njimi povezane
politične fundacije, pri čemer na eni strani zahteva strožje pogoje
za dostop do financiranja, na drugi pa prožnejši sistem.
Komisija je v okviru ocene obstoječih
predpisov, ki urejajo delovanje političnih strank in političnih
fundacij na evropski ravni, ustrezno upoštevala sklepne ugotovitve Evropskega
parlamenta iz poročila poslanke Gianaku. Strinja se, da imajo evropske
politične stranke in fundacije pomembno vlogo pri krepitvi in spodbujanju
predstavniške demokracije na ravni EU ter premoščanju vrzeli med politiko
EU in državljani Unije.
Ta predlog uredbe naj bi torej spodbujal ter
podpiral delovanje evropskih političnih strank in z njimi povezanih
političnih fundacij z uvedbo pogojev, ki jim omogočajo, da se
razvijajo in krepijo dialog z evropskimi državljani, zastopajo in izražajo
njihove poglede in mnenja ter zagotavljajo močnejšo vez med evropsko
civilno družbo in evropskimi institucijami, zlasti Evropskim parlamentom.
Kar zadeva politične fundacije, predlog
ponuja poseben pravni, finančni in regulativni okvir, ki je prilagojen
njihovim potrebam. Ta okvir se razlikuje od predpisov o evropski pravni obliki
za evropske fundacije iz predloga Komisije o statutu evropske fundacije, ki je
bil sprejet 8. februarja 2012[6].
2.           POSVETOVANJE Z ZAINTERESIRANIMI STRANMI 
Komisija je predlog pripravljala v tesnem
dialogu in posvetovanju z zainteresiranimi stranmi. V zvezi z njim je
organizirala vrsto srečanj na različnih ravneh s predstavniki
evropskih političnih strank in fundacij na evropski ravni, s
političnimi skupinami v Evropskem parlamentu, nacionalnimi in akademskimi
strokovnjaki, predsednikom Evropskega parlamenta, generalnim sekretarjem
Evropskega parlamenta ter poročevalko, ki je za Evropski parlament
pripravila ocenjevalno poročilo.
Vse zainteresirane strani so na podlagi svojih
izkušenj in strokovnega znanja redno zagotavljale pomembne informacije v zvezi
s sedanjimi predpisi o političnih strankah in političnih fundacijah,
ki so določeni v Uredbi (ES) št. 2004/2003 in finančni uredbi[7].
Zlasti so imele evropske politične
stranke in fundacije priložnost, da ocenjevalno poročilo Evropskega
parlamenta dopolnijo z opredelitvijo konkretnih težav, s katerimi se
srečujejo v zadnjih letih, ter s predlogi in priporočili za možne
izboljšave. Hkrati so nacionalni strokovnjaki in akademiki omogočili
pomemben vpogled v predpise o statusu in financiranju političnih strank na
nacionalni ravni ter tudi o verjetnem vplivu ukrepov, ki jih proučuje
Komisija, na države članice.
3.           PRAVNI ELEMENTI PREDLOGA
3.1.        Pravna podlaga 
Predlog temelji na členu 224 Pogodbe
o delovanju Evropske unije, v katerem je navedeno: „Z uredbami, sprejetimi po
rednem zakonodajnem postopku, Evropski parlament in Svet pripravita predpise o
političnih strankah na evropski ravni iz člena 10(4) Pogodbe o
Evropski uniji in zlasti pravila, ki se nanašajo na njihovo financiranje.“ 
Ta določba po svoji vsebini ustreza
drugemu pododstavku člena 191 Pogodbe o ustanovitvi Evropske
skupnosti, na katerem temelji Uredba (ES) št. 2004/2003.
3.2.        Subsidiarnost in sorazmernost
Predlog je popolnoma skladen z načelom
subsidiarnosti. Predpise o statutu in financiranju evropskih
političnih strank in evropskih političnih fundacij je mogoče
določiti le na ravni EU. Čeprav se je obstoječa uredba o
političnih strankah in fundacijah izkazala za dobro platformo, ki je obema
vrstama subjektov omogočila, da se uveljavita v evropski politični
krajini, je zdaj potrebna reforma sedanjega regulativnega sistema in sistema
financiranja, da bi bile evropske politične stranke in evropske
politične fundacije v celoti kos današnjim izzivom in se uspešno
prilagajale izzivom v prihodnosti. Taka reforma bi lahko vključevala
uvedbo evropskih akterjev na evropski ravni ali pa na primer evropskim
političnim strankam omogočala prenos sredstev iz enega leta v drugo.
Komisija je pri določanju mogočih reformnih ukrepov skrbno upoštevala
načela iz Izjave št. 11 o členu 191 Pogodbe o ustanovitvi
Evropske skupnosti, ki je priložena sklepni listini Pogodbe iz Nice[8].
Predlog ne presega okvirov, ki so potrebni za
dosego dolgoročnega cilja razvoja in krepitve evropske demokracije in
legitimnosti institucij EU, pri čemer evropske politične stranke in
evropske politične fundacije spodbuja, da postanejo učinkovitejši in
odgovornejši demokratični akterji. Predlog je zato skladen z načelom
sorazmernosti. Uvaja novo evropsko pravno obliko za obe vrsti subjektov,
vendar bi tako zadevne stranke kot tudi fundacije v praksi večinoma še
naprej poslovale na podlagi pravne oblike, ki je priznana v pravnem redu države
članice, v kateri imajo sedež.
S predlaganim ukrepom bi odpravili nekatere
največje ovire, s katerimi se politične stranke in politične
fundacije srečujejo pri vsakodnevnih dejavnostih in upravljanju znotraj
posameznih držav in tudi v drugih državah članicah, pri čemer ne bi
bilo treba določiti izčrpnega sklopa predpisov zanje. Tako na primer
predlog ne vključuje določb o delovnem pravu ali obdavčitvi
(razen predpisov glede nediskriminacije čezmejnih donatorjev in njihovih
donacij, kadar obstaja jasna evropska razsežnost). Delovanje evropskih
političnih strank in evropskih političnih fundacij bi še naprej
urejale nacionalne zakonodaje, razen kadar je v predlogu izrecno določeno
drugače.
4.           GLAVNI ELEMENTI PREDLOGA
Komisija predlaga paket dopolnilnih predlogov,
da bi se izboljšala okvir financiranja in regulativni okvir za politične
stranke in politične fundacije na evropski ravni: ta predlog naj bi
nadomestil sedanjo Uredbo (ES) št. 2003/2004, vzporedni predlog pa je
namenjen spremembi finančne uredbe.
Komisija v tem predlogu uredbe o statutu in
financiranju evropskih političnih strank in evropskih političnih
fundacij predlaga vrsto izboljšav Uredbe (ES) št. 2004/2003. Krovni cilj
teh ukrepov je povečati vidnost, priznanje, učinkovitost, preglednost
ter odgovornost evropskih političnih strank in fundacij.
Predlog v ta namen uvaja evropski pravni
statut. Evropski statut subjektom omogoča, da se registrirajo kot
evropska politična stranka ali evropska politična fundacija in torej
pridobijo pravni status v skladu s pravom EU. 
Ta novi status evropske pravne osebe, ki bo
nasledil morebitne predhodno obstoječe nacionalne statuse pravne osebe, bo
evropskim političnim strankam dal priznanje, ki ga potrebujejo, in pomagal
odpraviti nekatere dolgotrajne ovire, s katerimi se srečujejo. Med temi
ovirami so raznolikost nacionalnih pravnih oblik, v okviru katerih so tovrstne
stranke doslej obstajale in ki na splošno niso ustrezno prilagojene zelo
posebnim nalogam in ciljem političnih strank na evropski ravni, ter iz
tega izhajajoče pomanjkanje vidnosti in priznanja v javnosti. Enotni
pravni status na podlagi prava EU je zato bistven ter bo navedenim
političnim strankam omogočil, da bolje izpolnjujejo posebne naloge,
ki so jim zaupane s Pogodbama.
Podoben evropski pravni statut se predlaga
tudi za evropske politične fundacije, ki so povezane z evropskimi
političnimi strankami, in pomeni jasno priznanje ključne vloge teh
fundacij pri podpiranju in dopolnjevanju dejavnosti evropskih političnih
strank, zlasti s prispevanjem k razpravam o vprašanjih evropske javne politike
in evropskega povezovanja ter z združevanjem akterjev iz različnih sfer in
ravni po vsej Evropski uniji.
Pridobitev evropskega pravnega statusa bo
pogojena s spoštovanjem visokih standardov glede upravljanja, odgovornosti in
preglednosti. Med posebne pogoje in zahteve za pridobitev evropskega pravnega
statusa šteje dosledno spoštovanje vrednot, na katerih temelji EU, in, kar
zadeva politične stranke, izpolnjevanje minimalnih pravil glede notranje
strankarske demokracije.
Čeprav bo subjekt lahko registriral
statut kot evropska politična stranka ali evropska politična fundacija
in kot tak ne bo zaprosil za financiranje EU, obratno ne bo mogoče.
To pomeni, da bo osnovni pogoj za upravičenost do financiranja iz
proračuna EU priznanje subjekta kot evropske politične stranke ali
evropske politične fundacije in torej izpolnjevanje s tem povezanih
pogojev in zahtev.
Bistveno je zagotoviti, da pogoji za
pridobitev statusa evropske politične stranke niso prezahtevni,
temveč jih lahko organizirane in resne nadnacionalne zveze političnih
strank in/ali fizičnih oseb brez večjih težav izpolnijo, s čimer
se bo spodbujalo in podpiralo tudi nastajanje novih evropskih političnih
strank. Hkrati je treba določiti objektivno merilo za dodeljevanje
omejenih sredstev iz proračuna EU, ki bi moralo upoštevati resnično
evropsko ambicijo evropske politične stranke ter pristno podporo volivcev.
Tako merilo bi bilo najbolje osnovati na izidu volitev v Evropski parlament, ki
je lahko natančen pokazatelj ravni priznanja, ki ga evropska
politična stranka uživa med volivci, ter pomaga določiti tiste
stranke, ki lahko polno sodelujejo v demokratičnem življenju EU in torej
izražajo politično voljo državljanov Unije na najvišji ravni. Zato
Komisija na zahtevo Evropskega parlamenta v njegovi resoluciji z dne
6. aprila 2011 in glede na vlogo neposrednega zastopanja državljanov
Unije, ki je Evropskemu parlamentu podeljena s členom 10(2) Pogodbe o
Evropski uniji, predlaga, da so do sredstev EU upravičene samo tiste
politične stranke in z njimi povezane politične fundacije, ki so v
Evropskem parlamentu zastopane z vsaj enim svojim članom. 
Poleg tega Komisija predlaga pomembne
spremembe v načinu financiranja evropskih političnih strank in
evropskih političnih fundacij iz proračuna EU. Predlagana sprememba
finančne uredbe uvaja poseben naslov za evropske politične stranke,
ki ne bi več prejemale donacij za poslovanje iz proračuna EU,
temveč svojevrstnih prispevkov. Ta predlog skupaj s predlogom za revizijo
finančne uredbe uvaja stopnjo potrebne prožnosti glede delovnih metod in
dejavnosti političnih strank in političnih fundacij, med drugim
zlasti s povišanjem ravni predfinanciranja, zmanjšanjem ali odpravo zahtev po
sofinanciranju ter z omogočanjem oblikovanja rezerv iz lastnih sredstev.
Poleg tega predlog povišuje raven dovoljenih donacij na leto in po posameznem donatorju,
s čimer bi se spodbujala zmožnost političnih strank in fundacij, da
ustvarjajo lastna sredstva.
Kot protiutež večji prožnosti je
določen celovit ter pregleden regulativni in nadzorni okvir, ki zajema vse
vidike dejavnosti in financiranja evropskih političnih strank in z njimi
povezanih političnih fundacij ter vključuje vse njihove finančne
posle, ne glede na vir financiranja. S tem okvirom se povečujejo
obveznosti poročanja in preglednosti, krepijo računovodski in nadzorni
mehanizmi ter uvaja nov režim sorazmernih upravnih in denarnih kazni za kršitve
pogojev uredbe, vključno s kršitvami vrednot, na katerih temelji EU.
5.           PRORAČUNSKE POSLEDICE
Sredstva EU, ki so namenjena evropskim
političnim strankam in evropskim političnim fundacijam, se bodo še
naprej zagotavljala iz proračuna Evropskega parlamenta. Ta predlog nima
pomembnih dodatnih posledic za proračun EU.
2012/0237 (COD)
Predlog
UREDBA EVROPSKEGA PARLAMENTA IN SVETA
o statutu in financiranju evropskih
političnih strank in evropskih političnih fundacij 
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije, zlasti člena 224 Pogodbe,
ob upoštevanju predloga Evropske komisije,
po posredovanju osnutka zakonodajnega akta
nacionalnim parlamentom,
ob upoštevanju mnenja Evropskega
ekonomsko-socialnega odbora[9],
ob upoštevanju mnenja Odbora regij[10],
po posvetovanju z Evropskim računskim
sodiščem[11],
po posvetovanju z Evropskim nadzornikom za
varstvo podatkov[12],

v skladu z rednim zakonodajnim postopkom,
ob upoštevanju naslednjega:
(1)       V členu 10(4) Pogodbe o
Evropski uniji in členu 12(2) Listine Evropske unije o temeljnih pravicah
je navedeno, da politične stranke na evropski ravni prispevajo k
oblikovanju evropske politične zavesti in k izražanju politične volje
državljanov Unije.
(2)       V členih 11 in 12
Listine Evropske unije o temeljnih pravicah je navedeno, da sta pravica do
združevanja na vseh ravneh, na primer na področju političnih in
državljanskih zadev, in pravica do svobodnega izražanja, ki vključuje
svobodo mnenja ter sprejemanja in širjenja vesti ali idej brez vmešavanja
javnih organov in ne glede na državne meje, temeljni pravici vsakega državljana
Unije.
(3)       Evropski državljani bi morali
imeti možnost, da z uveljavljanjem teh pravic polno sodelujejo v
demokratičnem življenju Unije.
(4)       Resnično nadnacionalne
evropske politične stranke in z njimi povezane evropske politične
fundacije so ključne za izražanje mnenja državljanov na evropski ravni,
saj premoščajo vrzeli med nacionalnimi politikami in politikami na ravni
Unije.
(5)       Spodbujati in podpirati bi
bilo treba prizadevanja evropskih političnih strank in z njimi povezanih
evropskih političnih fundacij za zagotavljanje močnih vezi med
evropsko civilno družbo in evropskimi institucijami, zlasti Evropskim parlamentom.
(6)       Izkušnje, ki so jih evropske
politične stranke in z njimi povezane evropske politične fundacije
pridobile pri uporabi Uredbe (ES) št. 2004/2003 Evropskega parlamenta in
Sveta z dne 4. novembra 2003 o predpisih, ki urejajo delovanje
političnih strank na evropski ravni, in pravilih glede njihovega
financiranja[13],
ter zakonodajna resolucija o uporabi Uredbe (ES) št. 2004/2003, ki jo je
Evropski parlament sprejel 6. aprila 2011[14],
kažejo potrebo po izboljšanju pravnega in finančnega okvira za evropske
politične stranke in z njimi povezane evropske politične fundacije,
da bi lahko postale vidnejši in učinkovitejši akterji v
večstopenjskem političnem sistemu Unije.
(7)       Da bi priznali naloge, ki so
evropskim političnim strankam podeljene s Pogodbo, in olajšali njihovo
delo, bi bilo treba za evropske politične stranke in z njimi povezane
evropske politične fundacije uvesti poseben evropski pravni status, ki bi
jim zagotavljal polno pravno sposobnost in priznanje v vseh državah
članicah.
(8)       Določiti bi bilo treba
postopke, v skladu s katerimi bi evropske politične stranke in z njimi
povezane evropske politične fundacije pridobile evropski pravni status po
tej uredbi, pa tudi postopke in merila, ki bi se upoštevali pri odločanju
o podelitvi takšnega evropskega pravnega statusa. Prav tako bi bilo treba
določiti postopke za primere, v katerih bi evropska politična stranka
ali evropska politična fundacija izgubila svoj evropski pravni status ali
se mu odrekla.
(9)       Delovanje evropskih
političnih strank in evropskih političnih fundacij bi morale urejati
materialnopravne določbe iz te uredbe ter nacionalna zakonodaja držav
članic, zlasti tiste države članice, v kateri ima evropska
politična stranka ali evropska politična fundacija sedež; v ta namen
bi morale določiti primerno pravno obliko, ki mora ustrezati statusu
pravne osebe, priznanemu v pravnem redu zadevne države članice.
(10)     Evropske politične
stranke in z njimi povezane evropske politične fundacije, ki želijo biti
kot take priznane na evropski ravni na podlagi evropskega pravnega statusa ter
prejemati javna sredstva iz splošnega proračuna Evropske unije, bi morale
spoštovati nekatera načela in izpolnjevati določene pogoje. Zlasti bi
morale evropske politične stranke in z njimi povezane evropske
politične fundacije spoštovati vrednote, na katerih temelji Evropska
unija, kakor so določene v členu 2 Pogodbe o Evropski uniji in v
Listini Evropske unije o temeljnih pravicah.
(11)     Določiti bi bilo treba
načela in minimalne zahteve v zvezi z upravljanjem in notranjo organizacijo
evropskih političnih strank, zlasti da se zagotovita njihova zavezanost
visokim standardom glede notranje strankarske demokracije ter spoštovanje teh
standardov. Statuti evropske politične stranke ali evropske politične
fundacije bi morali vključevati tudi vrsto osnovnih upravnih in pravnih
določb.
(12)     Upravičenost do
financiranja iz splošnega proračuna Evropske unije bi morala biti omejena
na evropske politične stranke in z njimi povezane evropske politične
fundacije, ki so bile priznane kot take in so pridobile evropski pravni status.
Bistveno je zagotoviti, da pogoji za pridobitev statusa evropske politične
stranke niso prezahtevni, temveč jih lahko organizirane in resne
nadnacionalne zveze političnih strank in/ali fizičnih oseb brez
večjih težav izpolnijo, hkrati pa bi bilo treba določiti sorazmerno
merilo za dodeljevanje omejenih proračunskih sredstev EU, ki objektivno
dokazuje evropsko ambicijo ter resnično podporo evropske politične
stranke med volivci. V ta namen bi bilo najprimerneje uporabiti izid volitev v
Evropski parlament, na katerih morajo evropske politične stranke
sodelovati v skladu s to uredbo, saj je natančen pokazatelj ravni
priznanja, ki ga posamezna evropska politična stranka uživa med volivci.
Merilo bi moralo upoštevati vlogo neposrednega zastopanja državljanov Unije, ki
je Evropskemu parlamentu podeljena s členom 10(2) Pogodbe o Evropski
uniji, ter cilj evropskih političnih strank, da polno sodelujejo v
demokratičnem življenju Unije in postanejo aktivni akterji v evropski predstavniški
demokraciji, da bi tako lahko učinkovito izražali poglede, mnenja in
politično voljo državljanov Unije. Upravičenost do financiranja iz
splošnega proračuna Evropske unije bi morala biti zato omejena na evropske
politične stranke, ki so v Evropskem parlamentu zastopane z vsaj enim
svojim članom, in na evropske politične fundacije, ki za financiranje
zaprosijo prek evropske politične stranke, ki je v Evropskem parlamentu
zastopana z vsaj enim svojim članom.
(13)     Za večjo preglednost
financiranja evropskih političnih strank ter preprečevanje morebitnih
zlorab pravil o financiranju bi se moral za namene financiranja vsak poslanec
Evropskega parlamenta šteti za člana samo ene evropske politične
stranke, ki bi bila, če je to ustrezno, stranka, s katero je povezana
njegova nacionalna ali regionalna politična stranka na zadnji dan roka za
vložitev vloge za financiranje.
(14)     Določiti bi bilo treba
postopke, v skladu s katerimi bi lahko evropske politične stranke in z
njimi povezane evropske politične fundacije zaprosile za financiranje iz
splošnega proračuna Evropske unije, pa tudi postopke, merila in pravila,
ki bi se upoštevali pri odločanju o dodelitvi takšnih sredstev.
(15)     Da bi spodbujali evropsko
kulturo politične neodvisnosti in odgovornosti, bi bilo treba nekatere
vrste donacij in prispevkov evropskim političnim strankam in evropskim
političnim fundacijam, ki se ne zagotovijo iz proračuna Evropske
unije, prepovedati ali pa zanje uvesti omejitve in strožje zahteve glede
preglednosti.
(16)     Mnogo držav članic
uporablja ugodno davčno obravnavo za donacije nacionalnim političnim
strankam ali političnim fundacijam, tako na strani upravičencev kot
donatorjev. Glede na potrebo po spodbujanju ustvarjanja lastnih sredstev
evropskih političnih strank in evropskih političnih fundacij je
pomembno, da je taka ugodna davčna obravnava samodejno na voljo tudi
evropskim političnim strankam in evropskim političnim fundacijam ter
njihovim donatorjem za donacije znotraj posameznih držav članic ali
čezmejne donacije.
(17)     Evropske politične
stranke bi morale biti sposobne financirati kampanje, ki jih izvajajo v okviru
volitev v Evropski parlament, financiranje in omejitve stroškov volitev za
stranke in kandidate na takih volitvah pa bi morali urejati predpisi posamezne
države članice. Da bi povečali osveščenost državljanov Unije o
evropskih političnih vprašanjih in spodbujali preglednost evropskega
volilnega procesa, bi bilo treba evropske politične stranke spodbujati, da
med volitvami v Evropski parlament državljane obveščajo o vezeh, ki jih
imajo z nacionalnimi političnimi strankami, s katerimi so povezane, in
kandidati le-teh.
(18)     Evropske politične
stranke ne bi smele neposredno ali posredno financirati drugih političnih
strank ter zlasti nacionalnih strank ali kandidatov. Evropske politične
fundacije ne bi smele neposredno ali posredno financirati evropskih ali
nacionalnih političnih strank ali kandidatov. Poleg tega evropske
politične stranke in z njimi povezane evropske politične fundacije ne
bi smele financirati nacionalnih referendumskih kampanj. Ta načela
upoštevajo Izjavo št. 11 o členu 191 Pogodbe o ustanovitvi Evropske
skupnosti, ki je priložena sklepni listini Pogodbe iz Nice.
(19)     Zaradi preglednosti ter za
krepitev nadzora nad evropskimi političnimi strankami in evropskimi
političnimi fundacijami ter njihove demokratične odgovornosti bi bilo
treba objaviti informacije javnega interesa bistvenega pomena, zlasti v zvezi z
njihovimi statuti, članstvom, računovodskimi izkazi, donatorji in
njihovimi donacijami, [prispevki] ter donacijami iz proračuna Unije, pa
tudi informacije v zvezi z odločitvami Evropskega parlamenta glede
registracije, financiranja in kazni. Uvedba regulativnega okvira za
zagotovitev, da so te informacije na voljo javnosti, je najučinkovitejši
način spodbujanja enakih pogojev in poštene konkurence med
političnimi silami ter zagotavljanja odprtih, preglednih in
demokratičnih zakonodajnih in volilnih postopkov, s čimer se krepi
zaupanje državljanov in volivcev v evropsko predstavniško demokracijo, širše pa
se preprečujeta korupcija in zloraba moči. V skladu z načelom
sorazmernosti obveznost objave identitete fizičnih oseb ne bi smela
veljati za člane evropske politične stranke, ki niso dali izrecne
privolitve za objavo, ali za donacije v znesku, ki je enak ali manjši od
1 000 EUR na leto in na donatorja. Prav tako bi bilo treba v skladu z
načelom sorazmernosti letno objavljati informacije o donacijah, razen za
donacije med kampanjami pred volitvami v Evropski parlament ali za donacije v
znesku nad 12 000 EUR, ki bi jih bilo treba čim prej objaviti. 
(20)     Ta uredba spoštuje temeljne
pravice in upošteva načela iz Listine Evropske unije o temeljnih pravicah,
zlasti njenih členov 7 in 8, v katerih je navedeno, da ima vsakdo pravico
do spoštovanja svojega zasebnega življenja ter pravico do varstva osebnih
podatkov, ki se nanj nanašajo, in pri njenem izvajanju je treba te pravice in
načela v celoti spoštovati. 
(21)     Evropski parlament in odbor
neodvisnih uglednih oseb pri izvajanju te uredbe obdelujeta osebne podatke v
skladu z Uredbo (ES) št. 45/2001 Evropskega parlamenta in Sveta z dne 18.
decembra 2000 o varstvu posameznikov pri obdelavi osebnih podatkov v
institucijah in organih Skupnosti in o prostem pretoku takih podatkov[15].
(22)     Za obdelavo osebnih podatkov
pri izvajanju te uredbe se uporablja Direktiva 95/46/ES Evropskega parlamenta
in Sveta z dne 24. oktobra 1995 o varstvu posameznikov pri obdelavi osebnih
podatkov in o prostem pretoku takih podatkov[16].
(23)     Zaradi pravne varnosti je
primerno razjasniti, da so upravljavci podatkov v smislu Uredbe (ES)
št. 45/1991 ali Direktive 95/46/ES Evropski parlament, evropske
politične stranke in evropske politične fundacije, nacionalni organi,
pristojni za izvajanje nadzora nad vidiki financiranja evropskih
političnih strank in evropskih političnih fundacij, ter druge
relevantne tretje osebe, ki so navedene ali določene v tej uredbi. Prav
tako je treba podrobno določiti najdaljše obdobje dovoljene hrambe osebnih
podatkov, ki so bili zbrani za zagotavljanje zakonitosti, pravilnosti in
preglednosti financiranja evropskih političnih strank in evropskih
političnih fundacij ter članstva evropskih političnih strank.
Kot upravljavci podatkov morajo Evropski parlament, evropske politične
stranke in evropske politične fundacije, pristojni nacionalni organi ter
relevantne tretje osebe sprejeti vse primerne ukrepe, da bi izpolnjevali
obveznosti iz Uredbe (ES) št. 45/2001 in Direktive 95/46/ES, zlasti glede
zakonitosti obdelave, varnosti postopkov obdelave in zagotavljanja informacij,
pa tudi pravic oseb, na katere se podatki nanašajo, da dostopajo do svojih
osebnih podatkov ter zahtevajo njihov popravek in izbris.
(24)     V zvezi z obdelavo podatkov
pri izvajanju te uredbe se uporabljajo določbe poglavja III
Direktive 95/46/ES o pravnih sredstvih, odgovornosti in sankcijah.
Pristojni nacionalni organi ali relevantne tretje osebe bi morali biti za
vsakršno škodo, ki jo povzročijo, odgovorni v skladu z nacionalnim pravom,
ki se uporablja. Poleg tega bi morale države članice zagotoviti, da se za
pristojne nacionalne organe ali relevantne tretje osebe uporabljajo primerne
kazni v primeru kršitev te uredbe.
(25)     Določiti bi bilo treba
posebna pravila in postopke za porazdeljevanje odobritev, ki so vsako leto na
razpolago v splošnem proračunu Evropske unije, pri čemer bi bilo
treba upoštevati število upravičencev na eni strani ter delež izvoljenih
poslancev v Evropski parlament iz vsake upravičene evropske politične
stranke in z njo povezane evropske politične fundacije na drugi strani. Ta
pravila bi morala vsebovati stroge zahteve glede preglednosti,
računovodstva, revizije in finančnega nadzora nad evropskimi
političnimi strankami in z njimi povezanimi evropskimi političnimi
fundacijami ter določbe o reviziji, ki jo izvajata Evropski parlament in
Računsko sodišče, pa tudi sorazmerne kazni, med drugim za primere, da
bi evropska politična stranka ali evropska politična fundacija kršila
vrednote, na katerih temelji Unija.
(26)     Evropski parlament bi moral
redno preverjati, ali so pogoji in zahteve v zvezi z registracijo in
financiranjem evropskih političnih strank ali evropskih političnih
fundacij še naprej izpolnjeni. Tako preverjanje bi bilo treba izvesti vsako
leto ali na podlagi obrazložene zahteve, ki jo vloži katera koli fizična
ali pravna oseba. Odločitve glede spoštovanja vrednot, na katerih temelji
Unija, bi bilo treba sprejeti samo v skladu s posebnim, v ta namen predvidenim
postopkom in po posvetovanju z odborom neodvisnih uglednih oseb.
(27)     Evropski parlament bi moral
tehnično pomoč evropskim političnim strankam zagotavljati po
načelu enakega obravnavanja, na podlagi računa in za plačilo ter
o njej redno objavljati poročila.
(28)     Izvajanje ključnih
vidikov te uredbe bi moralo biti predstavljeno na posebnem spletišču ter
obravnavano v letnem poročilu Evropskega parlamenta, ki bi moralo biti
javno dostopno.
(29)     Sodni nadzor, ki je v
pristojnosti Sodišča Evropske unije, bo prispeval k zagotavljanju
pravilnega izvajanja te uredbe. Vključiti bi bilo treba tudi določbe
o upravnem pritožbenem postopku.
(30)     Glede na potrebo po znatnih
spremembah in dopolnitvah predpisov in postopkov, ki trenutno veljajo za
evropske politične stranke in evropske politične fundacije, bi bilo
treba Uredbo (ES) št. 2004/2003 razveljaviti –
SPREJELA NASLEDNJO UREDBO:
Poglavje I
Splošne določbe
Člen 1
Vsebina
Ta uredba
določa pogoje v zvezi s statutom ter financiranjem političnih strank
na evropski ravni (v nadaljnjem besedilu: evropske politične stranke) in
političnih fundacij na evropski ravni (v nadaljnjem besedilu: evropske
politične fundacije).
Člen 2
Opredelitev pojmov
V tej uredbi:
(1)          „politična stranka“ pomeni
združenje državljanov, ki uresničuje svoje politične cilje;
(2)          „politična zveza“ pomeni
organizirano sodelovanje med političnimi strankami in/ali fizičnimi
osebami iz različnih držav članic;
(3)          „evropska politična stranka“
pomeni „politično zvezo“, ki uresničuje svoje politične cilje in
je vpisana v register pri Evropskem parlamentu v skladu s pogoji in postopki iz
te uredbe;
(4)          „evropska politična fundacija“
pomeni subjekt, ki je formalno povezan z evropsko politično stranko in
katerega statut je registriran pri Evropskem parlamentu v skladu s pogoji in
postopki iz te uredbe ter ki s svojimi dejavnostmi podpira in dopolnjuje cilje
evropske politične stranke v okviru ciljev in temeljnih vrednot Evropske
unije, pri čemer opravlja eno ali več od naslednjih nalog:
(a)         
opazovanje, analiziranje in sodelovanje
v razpravi o vprašanjih evropske javne politike in procesu evropskega
povezovanja,
(b)         
razvoj dejavnosti v zvezi z vprašanji
evropske javne politike, na primer organizacija in podpora seminarjev,
izobraževanj, konferenc in študij o teh vprašanjih med ustreznimi
interesnimi skupinami, vključno z mladinskimi organizacijami in
drugimi predstavniki civilne družbe,
(c)         
razvoj sodelovanja pri spodbujanju demokracije,
vključno s tretjimi državami,
(d)         
zagotavljanje okvira za nacionalne politične
fundacije, akademike in druge ustrezne akterje za skupno udejstvovanje na
evropski ravni;
(5)          „regionalni parlament“ ali
„regionalna skupščina“ pomeni organ, katerega člani so nosilci
volilnega mandata v organih regionalne skupnosti ali so politično
odgovorni izvoljeni skupščini; 
(6)          „financiranje iz splošnega
proračuna Evropske unije“ pomeni donacijo iz splošnega proračuna
Unije, ki se dodeli na podlagi naslova IV prvega dela Uredbe Sveta (ES,
EURATOM) št. 1605/2002 z dne 25. junija 2002 o finančni uredbi,
ki se uporablja za splošni proračun Evropskih skupnosti[17] (v nadaljnjem besedilu:
finančna uredba), ali [prispevek], ki se dodeli v skladu z […][18];
(7)          „donacija“ pomeni prispevek v
denarju in druge donacije v naravi (blago ali storitve), ki za zadevno evropsko
politično stranko ali evropsko politično fundacijo pomenijo ekonomsko
prednost.
Poglavje II
Statut evropske politične stranke in evropske politične fundacije 
Člen 3
Pogoji za registracijo
1.           Politična zveza, kakor
je opredeljena v členu 2(2), lahko pri Evropskem parlamentu zahteva
registracijo statuta kot evropska politična stranka, če izpolnjuje
naslednje pogoje:
(a)         
sedež ima v državi članici;
(b)         
v vsaj eni četrtini držav članic je
zastopana s poslanci Evropskega parlamenta ali v nacionalnih parlamentih ali
regionalnih parlamentih ali regionalnih skupščinah, ali
v vsaj eni četrtini držav članic je
prejela vsaj tri odstotke oddanih glasov v vsaki od teh držav članic na
zadnjih volitvah v Evropski parlament;
(c)         
zlasti v svojem programu in dejavnostih ter prek
programov in dejavnosti svojih članov spoštuje vrednote, na katerih
temelji Evropska unija, in sicer so to človekovo dostojanstvo, svoboda,
demokracija, enakost, načelo pravne države ter človekove pravice,
vključno s pravicami pripadnikov manjšin;
(d)         
sodelovala je na volitvah v Evropski parlament ali
je javno naznanila namero, da bo sodelovala na naslednjih volitvah v Evropski
parlament;
(e)         
ne uresničuje dobičkonosnih ciljev.
2.           Politična fundacija
lahko pri Evropskem parlamentu zahteva registracijo statuta kot evropska
politična fundacija, če izpolnjuje naslednje pogoje:
(a)         
povezana je z evropsko politično stranko, ki
je priznana v skladu s pogoji in postopki iz te uredbe, kakor potrjuje
registrirani statut zadevne stranke;
(b)         
sedež ima v državi članici;
(c)         
zlasti v svojem programu in dejavnostih spoštuje
vrednote, na katerih temelji Evropska unija, in sicer so to človekovo
dostojanstvo, svoboda, demokracija, enakost, načelo pravne države ter
človekove pravice, vključno s pravicami pripadnikov manjšin;
(d)         
njeni cilji dopolnjujejo cilje evropske
politične stranke, s katero je formalno povezana;
(e)         
njen vodstveni organ sestavljajo člani iz vsaj
ene četrtine držav članic;
(f)           
ne uresničuje dobičkonosnih ciljev.
3.           Evropska politična
stranka je lahko formalno povezana samo z eno evropsko politično fundacijo.
Formalno razmerje med evropsko politično stranko in z njo povezano
evropsko politično fundacijo mora biti navedeno v statutu obeh subjektov v
skladu s členom 4(1) in členom 5. Vsaka evropska politična
stranka in z njo povezana evropska politična fundacija zagotavljata
ločevanje med tekočim poslovanjem, vodstveno strukturo ter
finančnimi računi evropske politične stranke na eni strani in z
njo povezane evropske politične fundacije na drugi strani.
Člen 4
Upravljanje in notranja demokracija v evropskih političnih strankah
1.           Statut evropske
politične stranke vključuje upravne in pravne določbe, ki
zajemajo najmanj naslednje:
(a)         
ime stranke, ki se, tudi v skrajšani obliki,
bistveno in nedvoumno razlikuje od imena katere koli druge obstoječe
evropske politične stranke;
(b)         
naslov sedeža stranke, ki mora biti v eni od držav
članic;
(c)         
pravno obliko stranke, kakor je priznana v pravnem
redu države članice, v kateri ima sedež;
(d)         
pisni politični program, v katerem so
določeni namen in cilji stranke;
(e)         
zavezanost stranke načelu neprofitnosti, brez
poseganja v člen 12(4);
(f)           
če je to ustrezno, ime politične
fundacije, ki je z njo povezana, in opis formalnega razmerja med njima;
(g)         
informacije o zastopanju stranke glede vseh vidikov
tekočega poslovanja, vključno s pravnim zastopanjem;
(h)         
upravljanje in finančno poslovodenje stranke;
(i)           
organe ali fizične osebe, ki imajo v vsaki od
zadevnih držav članic pooblastilo za pravno zastopanje, zlasti za namene
pridobitve ali odtujitve premičnega in nepremičnega premoženja ter
zastopanja v sodnih postopkih;
(j)           
postopke za prenehanje subjekta kot priznane
evropske politične stranke.
2.           Statut evropske
politične stranke vključuje predpise o notranji strankarski
demokraciji, ki zajemajo najmanj naslednje:
(a)         
pogoje za pristop, izstop in izključitev
članov stranke ter seznam članov, ki je priložen statutu;
(b)         
pravice in dolžnosti, povezane z vsemi oblikami
članstva, vključno s pravili za zagotavljanje pravic zastopanja vseh
članov, bodisi fizičnih ali pravnih oseb, in ustreznih pravic
glasovanja;
(c)         
delovanje generalne skupščine, na kateri mora
biti zagotovljena zastopanost vseh članov;
(d)         
demokratične volitve vseh drugih vodstvenih
organov in njihove demokratične postopke odločanja, pri čemer so
za vsakega od njih točno opredeljena pooblastila, odgovornosti in sestava,
vključno z načini imenovanja in razrešitve njegovih članov ter
jasnimi in preglednimi merili za izbiro kandidatov ter izvolitev nosilcev
funkcij, katerih mandat mora biti časovno omejen, vendar ga je možno
podaljšati;
(e)         
postopke notranjega odločanja stranke, zlasti
postopke glasovanja in zahteve glede sklepčnosti;
(f)           
pristop stranke glede preglednosti, zlasti v zvezi
z evidencami, računi in donacijami ter varstvom zasebnosti in osebnih
podatkov; 
(g)         
postopek za spremembo statuta.
Člen 5
Upravljanje evropskih političnih fundacij
Statut evropske politične fundacije
vključuje določbe, ki zajemajo najmanj naslednje:
(a)         
ime fundacije, ki se, tudi v skrajšani obliki,
bistveno in nedvoumno razlikuje od imena katere koli druge obstoječe
evropske politične fundacije;
(b)         
naslov sedeža fundacije, ki mora biti v eni od
držav članic;
(c)         
pravno obliko fundacije, kakor je priznana v
pravnem redu države članice, v kateri ima sedež;
(d)         
opis namena in ciljev fundacije, ki morajo biti
združljivi z nalogami iz člena 2(4);
(e)         
zavezanost fundacije načelu neprofitnosti; 
(f)           
ime evropske politične stranke, s katero je
neposredno povezana, in opis formalnega razmerja med njima;
(g)         
seznam organov fundacije, pri čemer so za
vsakega od njih podrobno navedene pristojnosti, odgovornosti in sestava,
vključno s postopki imenovanja in razrešitve njegovih članov in
vodstvenih delavcev;
(h)         
upravljanje in finančno poslovodenje
fundacije;
(i)           
organe ali fizične osebe, ki imajo v vsaki od
zadevnih držav članic pooblastilo za pravno zastopanje, zlasti za namene
pridobitve ali odtujitve premičnega in nepremičnega premoženja ter
zastopanja v sodnih postopkih;
(j)           
postopek za spremembo statuta;
(k)         
postopek za prenehanje subjekta kot priznane
evropske politične fundacije.
Člen 6
Registracija
1.           Evropski parlament vzpostavi
register (v nadaljnjem besedilu: register) za namene registracije evropskih
političnih strank in evropskih političnih fundacij.
2.           Politična zveza, kakor
je opredeljena v členu 2(2), ali politična fundacija, ki je povezana
z evropsko politično stranko, za registracijo svojega statuta vloži
zahtevo pri Evropskem parlamentu.
3.           Zahtevi se priložijo:
(a)         
dokazila, da vlagatelj izpolnjuje pogoje iz
člena 3;
(b)         
statut stranke ali fundacije, ki v skladu s
členoma 4 in 5 vsebuje pisni politični program stranke ali opis
namena in ciljev fundacije ter ustrezne predpise in določbe o upravljanju
in notranji strankarski demokraciji.
4.           Politična fundacija
lahko registrira svoj statut samo prek evropske politične stranke, s
katero je povezana.
5.           Evropski parlament v treh
mesecih po prejemu zahteve za registracijo sprejme odločitev, ki jo objavi
v Uradnem listu Evropske unije skupaj s statutom stranke ali fundacije
ali, če zahtevo zavrne, razlogi za zavrnitev.
6.           Morebitne spremembe
dokumentov ali statuta, ki so bili predloženi v okviru zahteve za registracijo
v skladu z odstavkom 3, se sporočijo Evropskemu parlamentu v štirih
tednih.
7.           Posodobljeni seznam
članov evropske politične stranke, ki je priložen statutu stranke v
skladu s členom 4(2), se posreduje Evropskemu parlamentu vsako leto in v
štirih tednih od datuma vsake spremembe, zaradi katere evropska politična
stranka morda ne izpolnjuje več zahteve iz člena 3(1)(b).
Člen 7
Preverjanje registracije
1.           Evropski parlament vsako leto
preveri, ali evropske politične stranke in evropske politične
fundacije še naprej izpolnjujejo pogoje in zahteve iz členov 3, 4 in 5.
Letno preverjanje iz tega odstavka se, če je
ustrezno, časovno uskladi s postopkom za vložitev vlog za financiranje v
skladu s členom 13, da se po potrebi omogočita usklajevanje ter
izmenjava informacij med službo, pristojno za register, in odredbodajalcem.
2.           Evropski parlament na zahtevo
ene četrtine svojih poslancev, ki zastopajo vsaj tri politične
skupine v Evropskem parlamentu, z večino svojih poslancev odloči, ali
evropska politična stranka še vedno izpolnjuje pogoj iz člena 3(1)(c)
oziroma ali evropska politična fundacija še vedno izpolnjuje pogoj iz
člena 3(2)(c).
Preden Evropski parlament sprejme takšno
odločitev, zasliši predstavnike evropske politične stranke ali
evropske politične fundacije in zaprosi odbor neodvisnih uglednih oseb, da
v razumnem roku pripravi mnenje o zadevi.
Navedeni odbor sestavljajo trije člani, pri
čemer Evropski parlament, Svet in Komisija imenujejo po enega člana v
šestih mesecih od zaključka prvega zasedanja Evropskega parlamenta po
volitvah v Evropski parlament. Sekretariat in finančna sredstva za odbor
zagotovi Evropski parlament.
3.           Vsaka fizična ali pravna
oseba lahko kadar koli vloži utemeljeno vlogo pri Evropskem parlamentu za
preverjanje izpolnjevanja enega ali več pogojev ali zahtev iz odstavka 1.
Ugotovitev, da evropska politična stranka, vključno z njenimi
člani, ali evropska politična fundacija krši vrednote, na katerih
temelji Unija, je mogoča samo v skladu z odstavkom 2.
4.           Če Evropski parlament
ugotovi, da kateri od pogojev ali zahtev iz odstavka 1 ni več izpolnjen,
se uporabijo določbe iz člena 11 ali člena 22 ali obeh, pri
čemer se ustrezno upoštevajo določbe iz člena 23.
5.           Evropska politična
fundacija avtomatično izgubi svoj status, če je evropska
politična stranka, s katero je povezana, izbrisana iz registra. Odgovorni
odredbodajalec zmanjša znesek prispevka ali donacije iz splošnega
proračuna Unije, ki se zagotovi po tej uredbi, ali prekine sporazum
oziroma prekliče sklep o takem prispevku ali donaciji in izterja
neupravičeno plačane zneske na podlagi zadevnega sporazuma ali sklepa
ter tudi vsa neporabljena sredstva Unije na dan začetka veljavnosti
odločitve, sprejete na podlagi člena 11.
Poglavje III
Pravni status evropskih političnih strank in evropskih političnih
fundacij 
Člen 8
Pravna oseba
Evropske politične stranke in evropske
politične fundacije imajo status pravne osebe, ki ga pridobijo na dan, ko
so vpisane v register v skladu s členom 6.
Člen 9
Pravno priznanje in pravna sposobnost
Evropske politične stranke in evropske
politične fundacije uživajo polno pravno priznanje in pravno sposobnost v
vseh državah članicah.
Člen 10
Pravo, ki se uporablja
1.           Delovanje evropskih
političnih strank in evropskih političnih fundacij ureja ta uredba
in, kadar ta uredba to izrecno dovoljuje, njihovi statuti.
2.           Pri vprašanjih, ki jih ta
uredba ne ureja ali jih ureja le delno, vidike delovanja evropskih
političnih strank in evropskih političnih fundacij, ki niso zajeti v
tej uredbi, urejajo nacionalni zakoni države članice, v kateri imajo
sedež, ki se uporabljajo za pravno obliko, navedeno v statutu zadevne stranke
ali fundacije. Dejavnosti, ki jih evropske politične stranke in evropske politične
fundacije izvajajo v drugih državah članicah, urejajo ustrezni nacionalni
zakoni teh držav članic.
Člen 11
Prenehanje evropskega pravnega statusa in ukinitev
1.           Evropska politična
stranka ali evropska politična fundacija izgubi evropski pravni status ali
se mu odreče in njen status evropske pravne osebe preneha v enem od
naslednjih primerov:
(a)         
organ odločanja evropske politične
stranke ali evropske politične fundacije se odloči za njeno ukinitev;
(b)         
organ odločanja evropske politične
stranke ali evropske politične fundacije se odloči za njeno
preoblikovanje v pravni subjekt, ki je priznan v pravnem redu posamezne države
članice;
(c)         
evropska politična stranka zaradi sprememb v
članstvu ali po volitvah v Evropski parlament ne izpolnjuje več
zahtev iz člena 3(1)(b);
(d)         
evropska politična stranka ali evropska
politična fundacija se izbriše iz registra v skladu z določbami iz
člena 22(1) ali (4) ali v skladu s členom 7(5).
2.           Evropski parlament sprejme
odločitev o prenehanju evropskega pravnega statusa in izbrisu iz registra.
3.           V primerih iz točke (a),
(b) ali (c) odstavka 1 se veljavni sklepi o financiranju evropske
politične stranke ali evropske politične fundacije s sredstvi Unije
po tej uredbi prekličejo oziroma se veljavni sporazumi o takem
financiranju prekinejo in neporabljena sredstva Unije izterjajo, vključno
z neporabljenimi sredstvi iz preteklih let.
4.           Likvidacijo, plačilno
nesposobnost, ustavitev plačil in podobne postopke urejajo pravne
določbe, ki se uporabljajo za pravno obliko, navedeno v statutu evropske
politične stranke ali evropske politične fundacije v državi
članici, v kateri ima ta stranka ali fundacija sedež.
Poglavje IV
Določbe o financiranju
Člen 12
Pogoji za financiranje
1.           Evropska politična
stranka, registrirana v skladu s pogoji in postopki iz te uredbe, ki je v
Evropskem parlamentu zastopana z vsaj enim svojim članom in ki ni v kateri
od situacij, ki povzročijo izključitev iz člena [93]
finančne uredbe, lahko zaprosi za financiranje iz splošnega proračuna
Evropske unije v skladu s pogoji, ki jih je objavil Evropski parlament v
razpisu za [prispevke].
2.           Evropska politična
fundacija, ki je povezana z evropsko politično stranko, upravičeno do
vložitve vloge za financiranje iz odstavka 1, je registrirana v skladu s pogoji
in postopki iz te uredbe in ni v kateri od situacij, ki povzročijo
izključitev iz člena [93] finančne uredbe, lahko zaprosi za
financiranje iz splošnega proračuna Evropske unije v skladu s pogoji, ki
jih je objavil Evropski parlament v razpisu za oddajo predlogov.
3.           Za namene ugotavljanja
upravičenosti do financiranja iz splošnega proračuna Evropske unije v
skladu z odstavkom 1 in členom 3(1)(b) ter za izvajanje določb
člena 14(1) se poslanec Evropskega parlamenta šteje za člana samo ene
evropske politične stranke, ki je, če je to ustrezno, stranka, s
katero je na zadnji dan roka za vložitev vlog povezana njegova nacionalna ali
regionalna politična stranka.
4.           Finančni
prispevki ali donacije iz splošnega proračuna Evropske unije ne smejo
preseči 90 % letnih povračljivih izdatkov evropske
politične stranke in 95 % letnih upravičenih stroškov, navedenih
v proračunu evropske politične fundacije. Evropska politična
stranka lahko porabi neporabljeni del prispevka EU za kritje povračljivih
izdatkov v dveh finančnih letih po njegovi dodelitvi. Zneski, ki po izteku
teh dveh finančnih let niso bili porabljeni, se izterjajo v skladu s
finančno uredbo.
Člen 13
Vloga za financiranje
1.           Evropska politična
stranka ali evropska politična fundacija, ki izpolnjuje pogoje iz
člena 12(1) ali (2), za pridobitev financiranja iz splošnega
proračuna Evropske unije vloži vlogo pri Evropskem parlamentu po objavi
letnega razpisa za [prispevke] ali za oddajo predlogov.
2.           Evropska politična
stranka ali evropska politična fundacija mora v času vložitve vloge
izpolnjevati obveznosti iz člena 19 ter mora biti od datuma vložitve vloge
do konca finančnega leta, za katero je dodeljen [prispevek] ali donacija
iz splošnega proračuna Unije, vpisana v registru in ji ne sme biti
naložena kazen iz člena 22.
3.           Evropska politična fundacija
v vlogo za financiranje vključi svoj letni delovni program.
4.           Odgovorni odredbodajalec
sprejme odločitev v treh mesecih po zaključku razpisa za [prispevke]
ali razpisa za zbiranje predlogov ter odobri in upravlja ustrezne odobritve v
skladu s finančno uredbo.
5.           Evropska politična
fundacija lahko zaprosi za financiranje iz splošnega proračuna Evropske
unije le prek evropske politične stranke, s katero je povezana.
Člen 14
Merila za dodelitev sredstev in porazdelitev odobritev
1.           Razpoložljive odobritve za
posamezne evropske politične stranke in evropske politične fundacije,
ki v skladu s členom 13 prejmejo [prispevek] ali donacijo iz splošnega
proračuna Unije, se vsako leto porazdelijo na podlagi naslednjega
razdelitvenega ključa:
–              
15 % odobritev se med zadevne evropske
politične stranke razporedi v enakih delih;
–              
85 % odobritev se med zadevne evropske
politične stranke razporedi sorazmerno njihovemu številu članov, ki
so izvoljeni v Evropski parlament.
Enak razdelitveni ključ se uporablja za
evropske politične fundacije na podlagi njihove povezanosti s posamezno
evropsko politično stranko. 
2.           Porazdelitev iz odstavka 1
temelji na številu izvoljenih poslancev v Evropski parlament, ki so na zadnji
dan roka za vložitev vlog člani evropske politične stranke
vlagateljice v smislu člena 12(3).
Spremembe števila izvoljenih poslancev po tem
datumu ne vplivajo na zadevne deleže financiranja med evropskimi
političnimi strankami in evropskimi političnimi fundacijami. Ta
določba ne vpliva na zahteve iz člena 12(1), v skladu s katerim mora
biti evropska politična stranka v Evropskem parlamentu zastopana z vsaj
enim svojim članom.
Člen 15
Donacije in prispevki
1.           Brez poseganja v odstavek 5
evropske politične stranke in evropske politične fundacije lahko
sprejmejo donacije fizičnih ali pravnih oseb v vrednosti do 25 000 EUR na
leto in na donatorja.
2.           Evropske politične
stranke in evropske politične fundacije ob predložitvi svojih letnih
računovodskih izkazov Evropskemu parlamentu v skladu s členom 19
posredujejo tudi seznam vseh donatorjev in njihovih donacij, pri čemer
navedejo vrsto in vrednost posamezne donacije. Ta odstavek se uporablja tudi za
prispevke članov iz odstavkov 7 in 8.
3.           Evropske politične
stranke in evropske politične fundacije v šestih mesecih pred volitvami v
Evropski parlament pisno in v skladu z določbami odstavka 2 vsak teden
obvestijo Evropski parlament o donacijah, ki jih prejmejo.
4.           Evropske politične
stranke in evropske politične fundacije pisno in v skladu z določbami
iz odstavka 2 takoj obvestijo Evropski parlament o sprejetih donacijah, katerih
vrednost presega 12 000 EUR.
5.           Evropske politične
stranke in evropske politične fundacije ne smejo sprejeti:
(a)         
anonimnih donacij ali prispevkov;
(b)         
donacij iz proračunov političnih skupin v
Evropskem parlamentu;
(c)         
donacij podjetij, v katerih imajo lahko javni
organi posredno ali neposredno prevladujoč vpliv zaradi lastništva,
finančne udeležbe v teh podjetjih ali zaradi predpisov, ki jih urejajo;
(d)         
donacij katerega koli javnega organa iz tretje
države, vključno s podjetji, v katerih imajo lahko javni organi posredno
ali neposredno prevladujoč vpliv zaradi lastništva, finančne udeležbe
v teh podjetjih ali zaradi predpisov, ki jih urejajo.
6.           Vse donacije, ki niso
dovoljene v skladu s to uredbo, se v 30 dneh od datuma, ko jih evropska
politična stranka ali evropska politična fundacija prejme:
–                        
vrnejo donatorju ali kateri koli osebi, ki deluje v
imenu donatorja,
–                        
kadar donacije ni mogoče vrniti, se o njej
obvesti Evropski parlament. Odredbodajalec ugotovi terjatev in izda nalog za
izterjavo v skladu z določbami iz členov [71] in [72] finančne
uredbe. Zadevna sredstva se vpišejo kot splošni prihodki v oddelku
proračuna, ki se nanaša na Evropski parlament.
7.           Prispevki, ki jih evropska
politična stranka prejme od svojih članov, so dopustni. Ti prispevki
ne presegajo 40 % letnega proračuna zadevne evropske politične
stranke.
8.           Prispevki, ki jih evropska
politična fundacija prejme od svojih članov in od evropskih
političnih strank, so dopustni. Ti prispevki ne presegajo 40 %
letnega proračuna zadevne evropske politične fundacije in ne smejo
izvirati iz sredstev, ki jih je evropska politična stranka prejela iz
splošnega proračuna Evropske unije v skladu s to uredbo.
Dokazno breme nosi zadevna evropska politična
stranka, ki v svojih računovodskih izkazih jasno navede izvor sredstev, ki
jih porabi za financiranje evropske politične fundacije, s katero je
povezana.
Člen 16
Nediskriminatorna davčna obravnava donacij in donatorjev
1.           Za donacije, ki jih evropska
politična stranka ali evropska politična fundacija prejme od
nacionalnega ali čezmejnega donatorja, se uporablja enaka davčna
obravnava kot za donacije, namenjene političnim strankam ali
političnim fundacijam s sedežem v zadevni državi članici.
2.           Za donacije, ki jih fizična
ali pravna oseba nameni evropski politični stranki ali evropski
politični fundaciji v državi, katere davčni rezident je ta oseba, ali
zunaj nje, se uporablja enaka davčna obravnava kot za donacije
politični stranki ali politični fundaciji s sedežem v državi
članici, katere davčni rezident je donator.
3.           Za namene odstavkov 1 in 2 se
evropska politična stranka ali evropska politična fundacija obravnava
kot politična stranka oziroma politična fundacija, ki je ustanovljena
v skladu s pravom zadevnih držav članic.
Člen 17
Financiranje kampanj v okviru volitev v Evropski parlament
1.           Sredstva, ki jih evropske
politične stranke prejmejo iz splošnega proračuna Evropske unije ali
iz katerega koli drugega vira, se lahko porabijo za financiranje kampanj, ki jih
evropske politične stranke izvajajo v okviru volitev v Evropski parlament,
na katerih je njihovo sodelovanje obvezno v skladu s členom 3(1)(d).
V skladu s členom 8 Akta o volitvah
poslancev Evropskega parlamenta s splošnimi neposrednimi volitvami[19] vsaka država članica
ureja financiranje in omejevanje volilnih stroškov za vse stranke in kandidate
na volitvah v Evropski parlament z nacionalnimi predpisi.
2.           Evropske politične
stranke v svojih letnih računovodskih izkazih jasno opredelijo odhodke v
zvezi s kampanjami, ki se izvajajo v okviru volitev v Evropski parlament.
3.           Evropske politične
stranke v okviru volitev v Evropski parlament sprejmejo vse ustrezne ukrepe za
obveščanje državljanov Unije o povezavah med nacionalnimi političnimi
strankami in kandidati ter evropskimi političnimi strankami.
Člen 18
Prepoved financiranja
1.           Sredstva, ki jih evropske
politične stranke prejmejo iz splošnega proračuna Evropske unije ali
iz katerega koli drugega vira, se ne smejo porabiti za neposredno ali posredno
financiranje nacionalnih, regionalnih ali lokalnih volitev ali drugih
političnih strank ter zlasti nacionalnih političnih strank ali
kandidatov.
2.           Sredstva, ki jih evropske
politične fundacije prejmejo iz splošnega proračuna Evropske unije
ali iz katerega koli drugega vira, se lahko porabijo samo za financiranje
njihovih nalog, kakor so opredeljene v členu 2(4), in za kritje odhodkov,
ki so neposredno povezani s cilji, navedenimi v njihovih statutih v skladu s
členom 5. V nobenem primeru se ne smejo porabiti za neposredno ali
posredno financiranje evropskih, nacionalnih, regionalnih ali lokalnih volitev,
političnih strank, kandidatov ali fundacij.
3.           Sredstva, ki jih evropske
politične stranke in evropske politične fundacije prejmejo iz
splošnega proračuna Evropske unije ali iz katerega koli drugega vira, se
ne smejo porabiti za financiranje nacionalnih, regionalnih ali lokalnih
referendumskih kampanj.
Poglavje V
Nadzor in preglednost
Člen 19
Računovodski izkazi in obveznosti poročanja
1.           Evropske politične
stranke in evropske politične fundacije najpozneje v šestih mesecih po
koncu finančnega leta predložijo službi, pristojni za register, in
pristojnim nacionalnim organom v državah članicah:
(a)         
svoje letne računovodske izkaze in spremna
pojasnila, v katerih so zajeti prihodki in odhodki ter sredstva in obveznosti
na začetku in na koncu finančnega leta, v skladu s pravom, ki se
uporablja v državi članici, v kateri imajo sedež;
(b)         
poročilo o zunanji reviziji letnih
računovodskih izkazov, ki zajema zanesljivost izkazov ter zakonitost in
pravilnost prihodkov in odhodkov in ki jo je opravil neodvisen organ ali
neodvisen strokovnjak, pooblaščen za revidiranje računovodskih
izkazov v skladu s pravom, ki se uporablja v državi članici, v kateri
imajo sedež;
(c)         
seznam donatorjev in njihovih donacij, ki se
sporočijo v skladu s členom 15(2), (3) in (4).
2.           Če evropske
politične stranke ali evropske politične fundacije izvršujejo odhodke
skupaj z nacionalnimi političnimi strankami oziroma nacionalnimi
političnimi fundacijami ali z drugimi organizacijami, v letne
računovodske izkaze iz odstavka 1 vključijo dokazila o odhodkih, ki
so evropski politični stranki ali evropski politični fundaciji
nastali neposredno ali prek zadevne tretje osebe.
3.           Informacije iz odstavka 1 se
objavijo v skladu s členom 24.
Člen 20
Izvrševanje in kontrola
1.           Odobritve za financiranje
evropskih političnih strank in evropskih političnih fundacij se
določijo v okviru letnega proračunskega postopka in se izvršujejo v
skladu s finančno uredbo.
Odredbodajalec določi pogoje za [prispevke]
in donacije iz splošnega proračuna Unije v razpisu za [prispevke] in
razpisu za zbiranje predlogov.
2.           Kontrola sredstev, prejetih
iz splošnega proračuna Evropske unije, se opravlja v skladu s
finančno uredbo.
Kontrola se opravlja tudi na podlagi letne
potrditve, ki jo opravi zunanji neodvisni revizor, kakor je določeno v
členu 19(1).
3.           Pristojni nacionalni organi v
državi članici, v kateri ima evropska politična stranka ali evropska
politična fundacija sedež, v skladu s členom 10(2) opravljajo
kontrole sredstev, ki jih evropska politična stranka ali evropska
politična fundacija prejme iz drugih virov in ne iz proračuna
Evropske unije, ter nad vsemi odhodki. Take kontrole se opravljajo v
sodelovanju z Evropskim parlamentom in pristojnimi nacionalnimi organi v drugih
državah članicah.
Nacionalni organi in Evropski parlament se
dogovorijo o praktičnih ureditvah za izmenjavo informacij o evropskih
političnih strankah in evropskih političnih fundacijah.
4.           Evropske politične
stranke in evropske politične fundacije, ki prejmejo sredstva v skladu s
to uredbo, posredujejo Računskemu sodišču na njegovo zahtevo vse
dokumente ali informacije, ki jih potrebuje za izvajanje svojih nalog.
5.           V sklepu ali sporazumu o
[prispevku] ali donaciji iz splošnega proračuna Unije je izrecno
določeno, da Evropski parlament in Računsko sodišče opravita
revizijo na podlagi računovodskih dokumentov in na kraju samem pri
evropski politični stranki, ki je prejela [prispevek] iz splošnega proračuna
Evropske unije, ali pri evropski politični fundaciji, ki je prejela
donacijo iz splošnega proračuna Evropske unije.
6.           Računsko sodišče in
odredbodajalec ali kateri koli drug zunanji organ, ki ga pooblasti
odredbodajalec, lahko izvedejo potrebne preglede in preverjanja na kraju samem,
da bi preverili zakonitost odhodkov in pravilno izvajanje določb sklepa
ali sporazuma o [prispevku] ali donaciji iz splošnega proračuna Unije ter
primerno izvajanje delovnega programa v primeru evropskih političnih
fundacij. Upravičenec predloži vse dokumente ali informacije, potrebne za
izvajanje te naloge.
7.           Evropski urad za boj proti
goljufijam (OLAF) lahko na podlagi določb in postopkov iz Uredbe (ES) št.
1073/1999 Evropskega parlamenta in Sveta z dne 25. maja 1999 o preiskavah, ki
jih izvaja Evropski urad za boj proti goljufijam (OLAF)[20], ter Uredbe Sveta (Euratom,
ES) št. 2185/96 z dne 11. novembra 1996 o pregledih in inšpekcijah na kraju
samem, ki jih opravlja Komisija za zaščito finančnih interesov
Evropskih skupnosti pred goljufijami in drugimi nepravilnostmi[21], opravi preiskave,
vključno s pregledi in inšpekcijami na kraju samem, da bi v zvezi s
[prispevki] ali donacijami, ki se v skladu s to uredbo zagotovijo iz splošnega
proračuna Unije, ugotovil morebitne primere goljufije, korupcije ali drugih
nezakonitih ravnanj, ki škodijo finančnim interesom Unije. Evropski
parlament lahko na podlagi ugotovitev odredi izterjavo.
Člen 21
Tehnična podpora
Vsa tehnična podpora, ki jo Evropski
parlament zagotavlja evropskim političnim strankam, temelji na načelu
enakega obravnavanja. Odobri se pod pogoji, ki niso manj ugodni od pogojev, pod
katerimi se zagotavlja drugim zunanjim organizacijam in združenjem, ki se jim
lahko odobrijo podobne ugodnosti, ter se zagotovi na podlagi računa in za
plačilo.
Evropski parlament v letnem poročilu, ki
ga v treh mesecih po zaključku proračunskega leta objavi v skladu s
členom 24, navede podrobne informacije o tehnični podpori, ki jo
zagotovi vsaki evropski politični stranki.
Člen 22
Kazni
1.           Če Evropski parlament v
skladu s členom 7(2) ugotovi, da evropska politična stranka ali
evropska politična fundacija ne spoštuje vrednot, na katerih temelji
Unija, ali je bila zoper njo izrečena pravnomočna sodba (res
judicata) zaradi nezakonitih dejavnosti, ki škodijo finančnim
interesom Unije, kakor so določene v členu [93(1)(e)] finančne
uredbe, ali da evropska politična stranka ne spoštuje minimalnih predpisov
glede notranje demokracije v skladu s členom 4(2), se lahko zadevna
evropska politična stranka ali evropska politična fundacija izbriše
iz registra, ji je odvzet status v skladu s členom 11 in se
prekličejo vsi veljavni sklepi o financiranju s sredstvi Unije na podlagi
te uredbe ali prekinejo vsi veljavni sporazumi o takem financiranju in se
sredstva Unije izterjajo, vključno z neporabljenimi sredstvi iz preteklih
let.
2.           Evropski parlament naloži
evropski politični stranki ali evropski politični fundaciji globo
glede na lestvico, ki jo določi:
(a)         
če ni izpolnjen kateri od pogojev ali zahtev
iz členov 3, 4 in 5, ki ni zajet z odstavkom 1 in ki ni posledica
spremembe v članstvu evropske politične stranke ali volitev v
Evropski parlament;
(b)         
če ni izpolnjena obveznost sporočanja iz
člena 6(6) in (7) ali če Evropski parlament ugotovi, da je evropska
politična stranka ali evropska politična fundacija kadar koli
namenoma predložila netočne ali zavajajoče informacije;
(c)         
če kateri od organov, ki so po tej uredbi
pristojni za revizijo ali opravljanje pregledov pri upravičencih do
financiranja iz splošnega proračuna Evropske unije, odkrije nepravilnosti
v njihovih letnih računovodskih izkazih;
(d)         
če ni izpolnjena obveznost posredovanja
seznama donatorjev in njihovih donacij Evropskemu parlamentu v skladu s
členom 15(2) ali obveščanja Evropskega parlamenta o donacijah v
skladu s členom 15(3) in (4);
(e)         
če je evropska politična stranka ali
evropska politična fundacija sprejela donacije, ki po členu 15(5)
niso dovoljene, ali takih donacij ni sporočila, kakor se zahteva v skladu
s členom 15(6).
3.           Evropski parlament pri
določanju višine globe, ki jo naloži evropski politični stranki ali
evropski politični fundaciji v skladu z odstavkom 2, upošteva težo,
trajanje in, kjer je primerno, ponovitev kršitve, čas, ki je pretekel,
namen ali raven malomarnosti ter morebitne ukrepe, sprejete za izpolnitev pogojev
in zahtev iz te uredbe. Globa mora biti učinkovita in odvračilna ter
ne sme presegati 10 % letnega proračuna zadevne evropske
politične stranke ali evropske politične fundacije za leto, v katerem
je sankcija naložena.
4.           Evropska politična
stranka ali evropska politična fundacija, ki po kršitvi iz točke (a)
odstavka 2 ne uvede ukrepov za odpravo kršitve, ki jih zahteva Evropski
parlament, čeprav ji je bila v skladu s členom 23 dana možnost, da to
stori, se lahko izbriše iz registra, ji je odvzet status v skladu s členom
11 in se prekličejo vsi veljavni sklepi o financiranju s sredstvi Unije na
podlagi te uredbe ali prekinejo vsi veljavni sporazumi o takem financiranju in
se sredstva Unije izterjajo, vključno z neporabljenimi sredstvi iz
preteklih let.
5.           Evropska politična
stranka ali evropska politična fundacija, ki ji je bila naložena kazen
zaradi kršitve iz odstavka 2, ne izpolnjuje več pogojev iz člena
13(2). Zato odgovorni odredbodajalec zmanjša znesek prispevka ali donacije iz
splošnega proračuna Unije, ki se dodeli po tej uredbi, ali prekine zadevni
sporazum ali sklep o prispevku ali donaciji iz splošnega proračuna Unije
in izterja neupravičeno plačane zneske na podlagi sporazuma ali
sklepa o prispevku ali donaciji iz splošnega proračuna Unije ter tudi vsa
neporabljena sredstva Unije iz preteklih let.
6.           Evropska politična
stranka ali evropska politična fundacija se poleg tega lahko izključi
iz financiranja za obdobje do pet let v primerih hujše kršitve poklicnih
pravil, ki jo je ugotovil odredbodajalec v skladu s členom [93(1)(c)]
finančne uredbe.
7.           Kazni, naložene na podlagi
tega člena, se uporabljajo za vse evropske politične stranke in
evropske politične fundacije, ne glede na to, ali prejmejo sredstva Unije.
Odgovorni odredbodajalec lahko naloži upravne in/ali denarne kazni v skladu s
členom [96(2)] finančne uredbe in členom [145] njenih izvedbenih
pravil vsaki evropski politični stranki ali evropski politični
fundaciji v enem izmed primerov iz člena [96(1)] finančne uredbe, ki
niso zajeti v zgornjih odstavkih.
Člen 23
Zaslišanja in korektivni ukrepi
1.           Preden Evropski parlament
sprejme končno odločitev v zvezi s kaznijo iz člena 22, zagotovi
zadevni evropski politični stranki ali evropski politični fundaciji
možnost, da se izreče o zadevi in, če je to ustrezno in primerno, da
sprejme potrebne ukrepe za odpravo kršitve v razumnem roku.
2.           Če Evropski parlament
meni, da je potrebno, lahko zasliši druge fizične ali pravne osebe,
vključno z morebitnimi pritožniki iz člena 7(3).
Poglavje VI
Končne določbe
Člen 24
Preglednost
1.           Služba, pristojna za
register, na posebni spletni strani objavi:
(a)                   
imena in statute vseh registriranih evropskih
političnih strank in evropskih političnih fundacij, skupaj z
dokumenti, ki so bili predloženi v okviru njihove zahteve za registracijo v
skladu s členom 6(3), najpozneje štiri tedne po tem, ko je Evropski
parlament sprejel svojo odločitev, ter vse naknadne spremembe, o katerih
je bil Evropski parlament obveščen v skladu s členom 6(6) in (7);
(b)                   
seznam tistih zahtev, ki so bile zavrnjene, skupaj
z dokumenti, predloženimi v okviru zahteve za registracijo v skladu s
členom 6(3), in razloge za zavrnitev, najpozneje štiri tedne po tem, ko je
Evropski parlament sprejel svojo odločitev;
(c)                   
letno poročilo s preglednico zneskov,
plačanih posamezni evropski politični stranki in evropski
politični fundaciji za vsako proračunsko leto, za katero je prejela
[prispevek] ali ji je bila izplačana donacija iz splošnega proračuna
Evropske unije;
(d)                   
letne računovodske izkaze in zunanja
revizijska poročila iz člena 19(1) ter, za evropske politične
fundacije, končna poročila o izvajanju delovnih programov;
(e)                   
imena donatorjev in njihovih donacij, ki so jih
evropske politične stranke in evropske politične fundacije
sporočile v skladu s členom 15(2), (3) in (4), razen donacij
fizičnih oseb, ki ne presegajo vrednosti 1 000 EUR na leto in na donatorja
in ki se sporočijo kot „manjše donacije“;
(f)                     
prispevke iz člena 15(7) in (8), ki so jih
evropske politične stranke in evropske politične fundacije
sporočile v skladu s členom 15(2), vključno z identiteto
članov, ki so zagotovili prispevke, razen prispevkov fizičnih oseb,
ki ne presegajo vrednosti 1 000 EUR na leto in na člana in ki se
sporočijo kot „manjši prispevki“;
(g)                   
podrobne informacije in razloge za katero koli
končno odločitev, ki jo sprejme Evropski parlament v skladu s
členom 22, vključno z, če je ustrezno, mnenji, ki jih sprejme
odbor neodvisnih uglednih oseb v skladu s členom 7(2), ob ustreznem
upoštevanju določb Uredbe (ES) št. 45/2001;
(h)                   
informacije o tehnični podpori, ki je bila
evropskim političnim strankam zagotovljena v skladu s členom 21;
(i)                     
določbe za izvajanje te uredbe, kakor je
navedeno v členu 28;
(j)                     
ocenjevalno poročilo Evropskega parlamenta o
izvajanju te uredbe in financiranih dejavnostih, kakor je navedeno v členu
27.
2.           Evropski parlament na podlagi
seznama članov evropske politične stranke, ki je priložen statutu
stranke v skladu s členom 4(2) in se posodablja v skladu s členom
6(7), objavi podatke o skupnem številu članov in identiteti pravnih oseb,
ki so člani, kakor tudi imena fizičnih oseb, ki so dale izrecno pisno
soglasje za njihovo objavo. Evropske politične stranke sistematično
zahtevajo to soglasje od vseh fizičnih oseb, ki so člani. 
3.           Evropske politične
stranke in evropske politične fundacije v javno dostopni izjavi o varstvu
osebnih podatkov potencialnim članom in donatorjem zagotovijo informacije,
ki se zahtevajo po členu 10 Direktive 95/46/ES, in jih obvestijo, da se
njihovi osebni podatki lahko objavijo ter da jih Evropski parlament, OLAF, Računsko
sodišče, pristojni nacionalni organi ter zunanji organi ali strokovnjaki,
ki jih ti pooblastijo, lahko obdelujejo za namen revizije in nadzora. Evropski
parlament pri izvajanju člena 11 Uredbe (ES) št. 45/2001 enake informacije
objavi v razpisih za [prispevke] ali zbiranje predlogov iz člena 13(1).
Člen 25
Varstvo osebnih podatkov
1.           Evropski parlament in odbor
iz člena 7(2) pri obdelavi osebnih podatkov na podlagi te uredbe ravnata v
skladu z Uredbo (ES) št. 45/2001. Za namen obdelave osebnih podatkov
veljata za upravljavca podatkov v skladu s členom 2(d) Uredbe (ES) št.
45/2001.
2.           Evropske politične
stranke in evropske politične fundacije, nacionalni organi, ki so
pristojni za izvajanje nadzora nad vidiki financiranja evropskih
političnih strank in evropskih političnih fundacij v skladu s
členom 20(3), ter neodvisni organi ali strokovnjaki, pooblaščeni za
revidiranje računovodskih izkazov v skladu s členom 19(1), pri
obdelavi osebnih podatkov na podlagi te uredbe ravnajo v skladu z Direktivo
95/46/ES in nacionalnimi predpisi, sprejetimi na njeni podlagi. Za namen
obdelave osebnih podatkov veljajo za upravljavce podatkov v skladu s
členom 2(d) Direktive 95/46/ES.
3.           Evropski parlament in odbor
iz člena 7(2) zagotovita, da se osebni podatki, ki jih zbereta na podlagi
te uredbe, uporabljajo samo za zagotavljanje zakonitosti, pravilnosti ter
preglednosti financiranja evropskih političnih strank in evropskih
političnih fundacij ter članstva evropskih političnih strank. Te
osebne podatke uničita najpozneje 24 mesecev po objavi njihovih ustreznih
delov v skladu s členom 24.
4.           Pristojni nacionalni organi
in neodvisni organi ali strokovnjaki, pooblaščeni za revidiranje
računovodskih izkazov, uporabijo osebne podatke, ki jih prejmejo, samo za
izvajanje nadzora nad financiranjem evropskih političnih strank in
evropskih političnih fundacij. Te osebne podatke uničijo v skladu z
veljavno nacionalno zakonodajo, potem ko so jih posredovali Evropskemu
parlamentu v skladu s členom 20(3).
5.           Osebni podatki se lahko
hranijo za obdobje, daljše od obdobja iz odstavka 3 ali obdobja, ki je v skladu
z odstavkom 4 predvideno z nacionalno zakonodajo, če je to potrebno zaradi
pravnih ali upravnih postopkov, ki se nanašajo na financiranje evropske
politične stranke ali evropske politične fundacije ali na
članstvo evropske politične stranke. Vsi taki osebni podatki se
uničijo najpozneje teden dni po datumu zaključka navedenih postopkov
z dokončno odločitvijo ali po zaključku kakršne koli revizije,
pritožbe, pravnega spora ali terjatve. 
6.           Upravljavci podatkov iz
odstavkov 1 in 2 izvedejo ustrezne tehnične in organizacijske ukrepe za
zavarovanje osebnih podatkov pred naključnim ali nezakonitim
uničenjem ali naključno izgubo, spremembo, nepooblaščenim
razkritjem ali dostopom, predvsem kadar obdelava vključuje prenos podatkov
po omrežju, ter pred vsemi drugimi nezakonitimi oblikami obdelave.
7.           Evropski nadzornik za varstvo
podatkov je odgovoren za spremljanje in zagotavljanje, da Evropski parlament in
odbor iz člena 7(2) pri obdelavi osebnih podatkov na podlagi te uredbe
spoštujeta in varujeta temeljne pravice in svoboščine fizičnih oseb.
Brez poseganja v kakršna koli pravna sredstva lahko vsak posameznik, na
katerega se nanašajo osebni podatki, vloži pritožbo pri Evropskem nadzorniku za
varstvo podatkov, če meni, da je bila njegova pravica do varstva osebnih
podatkov kršena kot posledica obdelave teh podatkov v Evropskem parlamentu ali
odboru.
8.           Evropske politične
stranke in evropske politične fundacije, pristojni nacionalni organi in
neodvisni organi ali strokovnjaki, pooblaščeni za revidiranje
računovodskih izkazov na podlagi te uredbe, so za vsako škodo, ki jo
povzročijo pri obdelavi osebnih podatkov v skladu s to uredbo, odgovorni v
skladu z veljavno nacionalno zakonodajo. Države članice zagotovijo, da se
zanje uporabijo učinkovite, sorazmerne in odvračilne kazni za kršitve
te uredbe, Direktive 95/46/ES in nacionalnih predpisov, sprejetih v skladu z
njo, ter zlasti za zlorabo osebnih podatkov.
Člen 26
Pravica do pritožbe
1.           Evropski parlament določi
upravne pritožbene postopke v zvezi z vsemi odločitvami, povezanimi z
registracijo statuta, financiranjem ali kaznimi.
2.           Upravni pritožbeni postopki
nimajo odložilnega učinka. Vendar lahko Evropski parlament, če meni,
da okoliščine to zahtevajo, odloži uporabo katere koli svoje
odločitve.
3.           Zoper odločitve,
sprejete na podlagi te uredbe, se lahko začne sodni postopek pred
Sodiščem Evropske unije v skladu z ustreznimi določbami Pogodbe o
delovanju Evropske unije.
Člen 27
Ocena
Evropski parlament do 1. julija tretjega leta
po volitvah v Evropski parlament objavi poročilo o izvajanju te uredbe in
o financiranih dejavnostih. V poročilo po potrebi vključi možne
spremembe sistemov statuta in financiranja.
Člen 28
Izvedbena pravila
Evropski parlament sprejme sklep o pravilih in
postopkih za izvajanje te uredbe, vključno s pravili in postopki za
vzpostavitev registra.
Člen 29
Razveljavitev
Uredba (ES) št. 2004/2003 se razveljavi z dnem
začetka veljavnosti te uredbe.
Člen 30
Začetek veljavnosti in uporabe
Ta uredba začne veljati tretji dan po
objavi v Uradnem listu Evropske unije.
Uporablja se od 1. julija 2013.
Ta uredba je v
celoti zavezujoča in se neposredno uporablja v vseh državah članicah.
V Bruslju,
Za Evropski parlament                                  Za
Svet
Predsednik                                                     Predsednik
[1]               UL L 297, 15.11.2003, str. 1.
[2]               UL L 343, 27.12.2007, str. 5.
[3]               Poročilo generalnega sekretarja z dne 18. oktobra
2010 o financiranju strank na evropski ravni v skladu s členom 15 Sklepa
predsedstva Evropskega parlamenta z dne 29. marca 2004 o določitvi
postopkov za izvajanje Uredbe (ES) št. 2004/2003 Evropskega parlamenta in
Sveta o predpisih, ki urejajo delovanje političnih strank na evropski
ravni, in pravilih glede njihovega financiranja.
[4]               A7-0062/2011.
[5]               Člen 12 se glasi: „Evropski parlament do
15. februarja 2011 objavi poročilo o uporabi te uredbe in
o financiranih dejavnostih. Poročilo mora navesti, če je to
ustrezno, spremembe, ki jih je treba uvesti v sistem financiranja.“
[6]               COM(2012) 35 final.
[7]               Trenutno Uredba Sveta (ES, Euratom) št. 1605/2002 z
dne 25. junija 2002 o finančni uredbi, ki se uporablja za splošni
proračun Evropskih skupnosti (UL L 248, 16.9.2002, str. 1). To besedilo bo
nadomestila nova finančna uredba, ki naj bi začela veljati
1. januarja 2013.
[8]               Izjava št. 11 iz Pogodbe iz Nice: „Konferenca opozarja,
da določbe člena 191 ne pomenijo prenosa pristojnosti na Evropsko
skupnost in ne vplivajo na uporabo ustreznih nacionalnih ustavnih pravil.
Sredstva za politične stranke na evropski ravni iz proračuna
Evropskih skupnosti se ne smejo uporabljati za financiranje političnih
strank na nacionalni ravni, bodisi neposredno ali posredno. Določbe o
financiranju političnih strank se na enaki podlagi uporabljajo za vse
politične sile, ki so zastopane v Evropskem parlamentu.“
[9]               UL C, , str. .
[10]             UL C, , str. .
[11]             UL C, , str. .
[12]             UL C, , str. .
[13]             UL L 297, 15.11.2003, str. 1.
[14]             UL C, , str. . 
[15]             UL L 8, 12.1.2001, str. 1.
[16]             UL L 281, 23.11.1995, str. 31.
[17]             UL L 248, 16.9.2002, str. 1. Sklic bo posodobljen, ko bo nova finančna
uredba formalno sprejeta in objavljena.
[18]             Kolegij komisarjev bo na dan sprejetja tega predloga
sprejel tudi delovni dokument služb Komisije o predlogu za spremembo
finančne uredbe z uvedbo novega naslova o financiranju evropskih
političnih strank prek prispevkov. Uvedba „prispevkov“ za evropske
politične stranke bo potrjena, ko bosta sozakonodajalca sprejela zadevni
predlog.
[19]             UL L 278, 8.10.1976, str. 5.
[20]             UL L 136, 31.5.1999, str. 1.
[21]             UL L 292, 15.11.1996, str. 2.